Peter Skaarup (DF), 2000-02-03:
Jeg vil godt indledningsvis lige takke hr. Helge Adam Møller for de fire konkrete punkter, som Det Konservative Folkeparti går ind for: udvisning af kriminelle udlændinge og f.eks. maskeforbud.
Jamen det er jo alt sammen rigtig gode ting, og jeg synes, at De Konservative på anderledes vis end Venstre anviser, hvad det så er, man vil, også efter et kommende folketingsvalg.
Men må jeg ikke sige til hr. Helge Adam Møller om det med, at det er lidt ustruktureret, og at der er nogle usikkerheder og sådan noget: Det er jo en grundlæggende mistillidserklæring til politiet.
Ikke så meget til Dansk Folkeparti, men til politiet, som jo er dem, der skal bestemme ud fra det her beslutningsforslag, om man skal bruge denne her lov.
De skal jo også i forhold til regeringens forslag om et maskeforbud bestemme, om man skal bruge maskeforbudsloven. Derfor er det en mistillidserklæring til politiet
, hvis det er sådan, at De Konservative siger, at det kommer til at ramme tilfældige, og at det kan være rene tilfældigheder, der afgør, om man bliver anholdt eller ej.
Jamen det er politiet, der afgør det, og vi må da have tillid herinde fra Folketinget til, at politiet i de enkelte tilfælde selvfølgelig ikke lader rene tilfældigheder afgøre, hvem man fængsler, og hvem der bliver dømt, men at de sørger for, at det kun er i ekstreme situationer, hvor der er brug for det, at politiet går i gang.
Nu tror jeg, vi skal tage det fuldstændig roligt.
Jeg kom i tvivl om, hvorvidt det her var en ordførertale eller en oplæsning fra lovgivningen.
Og da må jeg sige til fru Anne Baastrup: Det er ikke nødvendigt at læse op af lovgivningen for at fortælle Dansk Folkeparti, hvad der står i den.
Vi kender udmærket godt lovgivningen, og vi ønsker ikke nødvendigvis, at vi skal føre sådan en skinger tone i debatten.
Vi har stille og roligt fremsat et forslag her i Folketinget, der prøver på at rette op på nogle af de skævheder, vi ser i lovgivningen, et slapt retssystem bl.a., og derfor synes vi, det er underligt, at man kommer med sådan en skinger tone, som fru Anne Baastrup gør.
Må jeg så ikke sige med hensyn til det multietniske, som fru Anne Baastrup ganske rigtigt læser op: Vi synes ikke om multietniske grupper, der virker ved vold og hærværk, som vi så det på Nørrebro den 7. november.
Så vi fremlægger altså også i det her forslag en holdning om, at autonome grupper, der virker ved vold og hærværk, skal man gøre noget ved fra politiets side.
Vi skriver noget om gadebander.
Vi skriver noget om nazistiske grupper og lignende grupperinger, der virker ved vold og hærværk.
Hvad ondt er der i, at man nævner de klare, faktuelle ting, som alle ved, nemlig at der jo var multietniske grupper med under Nørrebrourolighederne.
Det kan der vel ikke være noget ondt i?
Jeg vil sige til ministeren, at det er helt korrekt, at den naziborg på Langeland nu er sat til salg, men det er ikke regeringens skyld, at det er sket, og vi ser stadig væk i Danmark andre aktiviteter fra nazistisk eller nynazistisk side, eller hvad man nu siger det er, f.eks. i Nørresundby, hvorfra der udgår de her trusselsbilleder.
Og vi synes altså, det ville være rigtigt, at man i Danmark, inden der sker et mord, inden der sker voldsomme overfald, som vi har set det i Sverige, f.eks. på kunstneren Michael Wiehe, sørgede for at gøre noget her.
Må jeg så ikke sige til justitsministeren, der siger, at der ikke er nævnt noget om nazigrupperinger i forslaget, at der i bemærkningerne står: »Et eksempel på en sådan gruppering kunne være nazigruppen Blood and Honour fra Langeland. Nazigruppen står ifølge Svendborg Politi bag en del vold og hærværk i området, og personer med et tilhørsforhold til gruppen eller med adgang til grupperingens »naziborg« vil være omfattet af forslaget.
Det er den direkte udløber af, at vi har fremsat det her forslag. Må jeg endelig sige til justitsministeren, at det var jo karakteristisk for Nørrebrourolighederne den 7. november, at politiet estimerede, at det ikke bare var autonome, men i høj grad også en multietnisk forsamling, der begik det her hærværk.
Det er altså sagt af politiet selv, at det var en multietnisk sag.